
EGYÜTTMŰKÖDÉSI MEGÁLLAPODÁS


amely létrejött egyrészről a
	
Nemzeti Innovációs Ügynökség Nonprofit Zártkörűen Működő Részvénytársaság
Székhely: 1077 Budapest, Kéthly Anna tér 1. I. emelet
Cégjegyzékszám: 01-10-049678
Adószám: 26231019-2-42
Képviseli: Bódis László vezérigazgató
(a továbbiakban: NIÜ)


másrészről a
……………………. 
Székhely: 
Cégjegyzékszám: 
Adószám: 
Képviseli: 
(a továbbiakban: TTC vagy Partner)

(NIÜ és TTC a továbbiakban együttesen: Szerződő Felek, külön-külön Szerződő Fél vagy Fél) között alulírott helyen és időben az alábbi feltételek szerint:


PREAMBULUM

Jelen megállapodás a Nemzeti Kutatási, Fejlesztési és Innovációs Alap (NKFI Alap) keretében, a Kulturális és Innovációs Minisztérium által meghirdetett „Technológia Transzfer Vállalatok (TTC) hálózatának fejlesztése” (kódszám: 2026-1.1.2-TTC) pályázati felhívás (a továbbiakban: Pályázati felhívás) alapján jön létre, amelynek célja a hazai technológia-transzfer cégek (Technology Transfer Company, TTC) szakmai, működési és üzleti kapacitásainak megerősítése. 

AZ EGYÜTTMŰKÖDÉS TÁRGYA

Jelen megállapodás azokat az operatív kereteket és feladatmegosztásokat rögzíti, amelyek mentén a NIÜ és a TTC együttműködik a TTC eredményes működtetése, valamint a Technológia Transzfer Vállalatok (TTC) hálózatának fejlesztése programban előírt szakmai, fejlesztési, nyomonkövetési és hasznosítási tevékenységek szakszerű lebonyolítása érdekében.

A Felek rögzítik továbbá, hogy jelen együttműködési megállapodással nem vállalnak pénzügyi kötelezettséget.
Az együttműködés kiterjed különös tekintettel:
· a TTC működési koncepciójának, stratégiájának és projektportfóliójának kialakítására és validálására,
· a TTC   szakmai támogatására,
· a TTC indikátorainak negyedéves adatszolgáltatása alapján történő monitoringjára,
· az innovációs kataszter és a KOOPER rendszerhez történő csatlakozás megvalósításának koordinációjára, valamint
· azokra a folyamatos konzultációkra, amelyek biztosítják a TTC működésének összhangját a szakmai és stratégiai céljaival.
A fenti területeken az együttműködés keretében Szerződő Felek a következőket vállalják:
A NIÜ vállalja, hogy:
· Támogatást nyújt a TTC koncepciójának kialakításához a  NIÜ által elkészített, a 2026-1.1.2-TTC felhívás mellékletében is megtalálható TTC Útmutató mentén, különös tekintettel a működési modell, tevékenységi körök, fókuszterületek és elvárt indikátorok meghatározására.
·  Negyedéves rendszerességgel monitorozza a TTC működését jellemző mutatók (KPI-ok) alakulását.
· A NIÜ a TTC Útmutatóban meghatározott szolgáltatásokkal segíti a TTC működését. Kalauzt készít a tudáshasznosítási folyamatok és a szellemi tulajdon értékelése kapcsán, amelyet az intézmények rendelkezésére bocsát. 
· Megfigyelőként részt vesz a TTC Igazgatótanácsában (vagy az azzal egyértékű szervezetében).
· Hozzájárul az innovációs kataszter felépítéséhez, és támogatja a TTC Kooper rendszerhez való csatlakozását.
A TTC vállalja, hogy:
· A felsőoktatási intézményekkel és kutatóintézetekkel együttműködésben kidolgozza a technológiatranszfer stratégiát, amely rögzíti a hasznosítási fókuszterületeket és a működési alapelveket.
· Elkészíti a hároméves üzleti tervét, amely bemutatja a fenntartható működés feltételeit.
· A pályázati felhívásban előírtak szerint kialakítja működési struktúráját.
· Biztosítja, hogy a NIÜ kijelölt munkatársa a TTC Igazgatótanács (vagy az azzal egyértékű szervezetében) megfigyelőként részt vegyen.
· Aktívan együttműködik a NIÜ-vel az innovációs kataszter kialakításában és működtetésében.
· Negyedévente adatot szolgáltat a működéséről a NIÜ által meghatározott TTC monitoring mutatók szerint.
· A Technológia Transzfer Vállalatok (TTC) hálózatának fejlesztése pályázat keretében kiadott támogatói okirat kibocsátását követően legkésőbb 4 hónapon belül csatlakozik a Kooper rendszerhez (Kooperlabs.hu), és ott KFI szolgáltatásait megjeleníti.
· Rendszeresen egyeztet a NIÜ-vel a szakmai előrehaladásáról, a mentorálási és validálási tevékenységekről.
· Eseti jelleggel is együttműködik a NIÜ-vel vagy annak szerződéses partnerével és átadja az együttműködés keretében keletkező, releváns, nem minősített, de szükséges adatokat a TTC modell fejlesztése érdekében. 
A MEGÁLLAPODÁS HATÁLYA

Jelen megállapodás a mindkét Fél általi aláírás napjától határozott ideig, legkésőbb a Pályázati felhívás keretében finanszírozott utolsó projekt lezárásáig hatályos. 
A Szerződő Felek vállalják továbbá, hogy a jelen megállapodás aláírását követően a Szerződő Felek megteszik azokat az adminisztratív és előkészítő lépéseket, amelyek a feladat elvégzésnek sikerességéhez szükségesek.

III. KAPCSOLATTARTÁS, KOMMUNIKÁCIÓ

A TTC a pályázati felhívás és a támogatói elvárások alapján kiemelt figyelmet fordít a tevékenységei és eredményei láthatóságára, ennek érdekében:
· Önálló vagy közös kommunikációs kampányokat valósít meg a NIÜ-vel együttműködésben, amely során:
i. rendszeresen egyeztet az egyetemi és a NIÜ kommunikációs munkatársakkal,
ii. aktívan részt vesz rendezvények szervezésében és szakmai fórumokon való megjelenésben,
iii. vizuális és szöveges tartalmak előállításához adatokat, esettanulmányokat és projektbemutatókat biztosít.
· Gondoskodik arról, hogy az eredmények publikálása megfeleljen az iparjogvédelmi szempontoknak és a nyilvánosságra hozatalra vonatkozó előírásoknak.
A Szerződő Felek a jelen együttműködési megállapodással összefüggő kommunikáció céljára az alábbi kapcsolattartó személyeket jelölik ki:
NIÜ
Név:
Tel.:
E-mail:

TTC
Név:
Tel.:
E-mail:

Szerződő Felek rögzítik, hogy mindkét Fél jogosult egyes projektekhez kapcsolódóan a fentieken túlmenően további kapcsolattartó személyeket kijelölni, akik egymás között e-mailen is kommunikálhatnak a napi kapcsolattartás során, azonban hivatalos nyilatkozatot csak a Felek erre feljogosított képviselője adhat írásban a másik Fél részére. Szerződő Felek megállapodnak, hogy a megjelölt kapcsolattartók személyében vagy adataiban történt változásról a másik Felet 5 (öt) munkanapon belül írásban (beleértve az e-mailt is) értesítik. Az értesítés akkor hatályosul, amikor azt a másik Fél írásban (beleértve aze-mailt is) visszajelezte. Az értesítés elmulasztásából vagy késedelmes teljesítéséből fakadó minden következmény a mulasztó Felet terheli. A kapcsolattartók, személyében vagy adataiban bekövetkezett változás nem minősül a jelen megállapodás módosításának.

IV. TITOKTARTÁS, ADATVÉDELEM

1. Szerződő Felek megállapodnak abban, hogy a jelen megállapodás kidolgozása és teljesítése során a másik Félről vagy Fél által tudomásukra jutott valamennyi információ, tény és adat üzleti titkot képez (a továbbiakban: bizalmas információ). Szerződő Felek tudomásul veszik, hogy a jelen megállapodás teljesítése során tudomásukra jutott bizalmas információ illetéktelen harmadik személlyel történő szóbeli közlése is nyilvánosságra hozatalnak minősül. A Felek a jelen megállapodással, valamint az annak során teljesített szolgáltatásokkal kapcsolatosan kölcsönösen kijelentik, hogy a teljesítés során vagy egyéb módon tudomásukra jutott minden bizalmas információt bizalmasan kezelnek és megőriznek, ezeket a másik Fél előzetes, írásbeli hozzájárulása hiányában egyik Fél sem hozza nyilvánosságra, vagy illetéktelen harmadik személy tudomására, részére nem adja át, illetve részére a bizalmas információról semmilyen információt nem szolgáltat.

2. Szerződő Felek a birtokukba került bizalmas információkat kizárólag a jelen megállapodásban meghatározott feladatok teljesítése érdekében használhatják fel.

3. Szerződő Felek megállapodnak abban, hogy a személyes adatokat az Európai Parlament és a Tanács (EU) 2016/679 rendeletének (GDPR), az információs önrendelkezési jogról, az információszabadságról szóló 2011. évi CXII. törvénynek és a vonatkozó egyéb adatvédelmi jogszabályoknak, illetve előírásoknak (a továbbiakban együttesen: Adatvédelmi előírások) megfelelően kezelik. A Szerződő Felek kijelentik, hogy jogos érdekük érvényesítése érdekében - az érintett személyek hozzájárulása nélkül - közlik egymással, a jelen Megállapodás megkötése és teljesítése során közreműködő természetes személyeknek, így különösen alkalmazottjaiknak, cégképviselőiknek, közreműködőiknek és kapcsolattartóiknak (a továbbiakban együttesen: "Közreműködő") a képviselet, illetve a kapcsolattartás megvalósításához szükséges személyes adatait (név, telefonszám, e-mail cím). Saját Közreműködője tekintetében mindegyik Fél adatkezelő, míg az adatkezelő Fél Közreműködője tekintetében a másik Fél a címzett. Szerződő Felek kölcsönösen tájékoztatják egymást arról, hogy a jelen megállapodással összefüggésben közölt, címzettként tudomásukra jutott Közreműködők személyes adatait a jelen Megállapodás megkötését megelőzően és a teljesítése során is az Adatvédelmi előírások, így különösen a GDPR Rendelet alapelveinek megfelelően, a dokumentumok nyilvántartása, valamint az üzleti partnerek elérhetőségének szervezeti egység szintű nyilvántartása, esetleges szerződéses igényeik érvényesíthetősége céljából kezelik. A Szerződő Felek, mint Adatkezelők a közreműködői adatokat a jelen megállapodás megszűnését követő 5 (öt) évig megőrzik. Az adatkezelés jogalapja a Szerződő Felek jogos érdeke. Az adatokat egymás számára a Szerződő Felek biztosítják. 

4. Egyik Fél sem jogosult a másik Fél által rendelkezésére bocsátott anyagot, adatot, dokumentumot, információt, marketing anyagot és minden egyéb jogi, gazdasági, informatikai, szervezési vagy műszaki információt a jelen megállapodás keretein kívül felhasználni, azokat a másik Fél érdekeit sértő vagy veszélyeztető módon nem kezelheti, harmadik személy számára semmilyen formában nem szolgáltathatja ki. Kivételt képez, ha az érintett Felet az információ tulajdonosa erre feljogosítja. Szerződő Felek tudomásul veszik, hogy a fenti tilalom nem vonatkozhat azon bizalmas információkra, amelyek közzétételére jogszabály vagy bírósági-, illetve hatósági határozat alapján kötelesek. Ebben az esetben is az erre kötelezett Fél még a bizalmas információ kiadására vonatkozó kötelezettségének teljesítése előtt előzetesen írásban köteles értesíteni a másik Felet az ilyen kötelezettség fennálltáról, az érintett bizalmas információk köréről, és a bizalmas információt csak a másik Fél előzetes jóváhagyásával tárhatja fel a jogosult előtt, a szükséges körben és mértékben. Amennyiben az előzetes értesítésre nincs lehetőség, úgy haladéktalanul köteles utólag írásban értesíteni a másik Felet az átadott bizalmas információk köréről és a kötelezettség fennálltáról.

5. Nem minősül a titoktartási kötelezettség megszegésének a bizalmas Információ Felek által részükre számviteli, könyvvizsgálati, jogi és üzleti tanácsadást végző harmadik személyek részére történő átadása, amennyiben ez a jelen megállapodás megkötéséhez, teljesítéséhez, valamely, együttműködésből fakadó kötelezettségük teljesítéséhez, a bizalmas információ értelmezéséhez, az együttműködéshez kapcsolódó valamely dokumentum elkészítéséhez, véleményezéséhez vagy könyvvizsgálatukhoz kapcsolódik. Ebben az esetben is a Felek biztosítják, hogy ezen harmadik személyek legalább a jelen megállapodásban meghatározott titoktartási kötelezettséget maradéktalanul betartsák.

6. Szerződő Felek tudomásul veszik, hogy a jogszabály alapján közérdekű, illetve a közérdekből nyilvános adatnak minősülő információk nyilvánosságra hozatalát, illetve harmadik félnek történő átadását semmilyen jogcímen nem tagadhatják meg, az ilyen információk nem minősülnek üzleti titoknak.

7. Szerződő Felek tudomásul veszik, hogy az Állami Számvevőszékről szóló 2011. évi LXVI. törvény 5. § (5) bekezdése szerint az Állami Számvevőszék, a Kormányzati Ellenőrzési Hivatalról szóló 355/2011. (XII.30.) Korm. rendelet szerint a Kormányzati Ellenőrzési Hivatal az államháztartás alrendszereiből finanszírozott beszerzések és az államháztartás alrendszereinek vagyonát érintő szerződések, illetőleg a gazdálkodó szervezetek számára a központi költségvetésből juttatott pénzeszközök felhasználása tekintetében ellenőrzési jogosultsággal bír.

8. A jelen együttműködési megállapodás bármely okból vagy módon bekövetkező megszűnésekor a Felek a jelen megállapodás teljesítése során birtokukba kerülő dokumentumokat, bizalmas információkat, az azokat tartalmazó bármely adathordozót kötelesek az azokat szolgáltató Fél számára visszaszolgáltatni és kötelesek az azokról készült esetleges másolatokat haladéktalanul megsemmisíteni.

9. A jelen fejezetben foglalt titoktartási kötelezettség a jelen megállapodás megszűnését követően is időkorlát nélkül köti a Feleket. A jelen fejezetben foglalt titoktartási kötelezettség megszegésével a másik Félnek okozott összes vagyoni és nem vagyoni károkért a szerződésszegő Fél közvetlenül, és teljeskörűen felel.

V. VEGYES ÉS ZÁRÓ RENDELKEZÉSEK

1. A Szerződő Felek bármelyike azonnali hatályú, írásbeli, indoklást is tartalmazó nyilatkozatával jogosult megszüntetni a jelen megállapodást (rendkívüli felmondás), amennyiben a másik Fél a jelen megállapodásból fakadó lényeges kötelezettségét súlyosan megszegi és a másik Fél ennek orvoslására vonatkozó írásbeli felhívásában foglalt ésszerű határidő is eredménytelenül telt el.

2. A jelen együttműködési megállapodás esetleges – bármely okból bekövetkező – megszűnése a jelen együttműködési megállapodás alapján vagy arra tekintettel a Felek között, vagy a Felek bármelyikének harmadik személlyel kötött más megállapodásait nem szünteti meg és nem érinti a folyamatban lévő projektek végrehajtását sem.

3. Szerződő Felek rögzítik, hogy a jelen megállapodás nem keletkeztet köztük jogi vagy pénzügyi kötelezettséget, kivéve:
· Azon kötelezettséget, hogy a jelen megállapodás hatálya alatt, a jelen megállapodásban rögzített célok elérése érdekében egymással jóhiszeműen tárgyaljanak és együttműködjenek azzal, hogy mindegyik Fél maga viseli a saját tevékenysége körében felmerült költségeket.
· A jelen megállapodás „IV. Titoktartás” fejezetében foglalt kötelezettségeket, melyek kötelezők a Szerződő Felekre nézve és teljes mértékben kikényszeríthetők.

4. Szerződő Felek kijelentik, hogy a nemzeti vagyonról szóló magyarországi 2011. évi CXCVI. törvény 3. § 1. pontja értelmében átlátható szervezetnek minősülnek, illetve, hogy az államháztartásról szóló 2011. évi CXCV. törvény 41. § (6) bekezdése és 55. §-a alapján – amennyiben szükséges, a törvényben előírt adatkezelés érdekében – a Kormányzati Ellenőrzési Hivatal rendelkezésére bocsátják az erről szóló külön nyilatkozatot. A Szerződő Felek továbbá kijelentik, hogy tudomással bírnak arról, hogy e nyilatkozatban foglaltak megváltozásáról haladéktalanul kötelesek a Kormányzati Ellenőrzési Hivatalt tájékoztatni.

5. Szerződő Felek a jelen megállapodás hatálya alatt kötelesek egymással fokozottan együttműködni és haladéktalanul tájékoztatni egymást a jelen együttműködési megállapodás teljesítésével kapcsolatos, illetve azt befolyásoló (gátló, késleltető, akadályozó) lényeges körülményekről. Szerződő Felek kötelezik magukat arra, hogy tartózkodnak minden olyan magatartásától, amellyel egymás gazdasági érdekeit sértenék vagy egymás hátrányos megítélését, jóhírnevének sértését idézhetnék elő.

6. Szerződő Felek megállapodnak abban, hogy a köztük a jelen megállapodás megkötésével, teljesítésével kapcsolatosan felmerült esetleges vitás kérdéseket megkísérlik elsősorban békés tárgyalások útján rendezni. Amennyiben e tárgyalások azok megkezdésétől (a tárgyalások bármely fél általi írásbeli kezdeményezésétől) számított 30 (harminc) naptári napon belül nem vezetnek eredményre, úgy bármely Fél jogosult a jelen megállapodásból eredő igényei érvényesítése végett Magyarország rendes bíróságaihoz fordulni a vonatkozó magyar jogszabályok szerint.

7. Szerződő Felek mindegyike kijelenti, hogy Magyarországon jogszerűen bejegyzett és működő gazdasági társaság, illetve civil szervezet, amely nem áll csőd-, felszámolási vagy kényszertörlési eljárás, illetve végelszámolás alatt. Továbbá a Felek kijelentik, hogy a jelen megállapodást aláíró képviselőik minden szükséges jogi és szervezeti felhatalmazással rendelkeznek a jelen megállapodás aláírására, ezáltal a jelen megállapodás jogszerűen keletkeztet rájuk nézve jogokat és kötelezettségeket, valamint a jelen megállapodás aláírása nem sért semmilyen megállapodást, bírósági vagy hatósági határozatot.

8. A jelen együttműködési megállapodás megkötésére, értelmezésére és teljesítésére a magyar jog szabályai vonatkoznak. A jelen együttműködési megállapodásban nem szabályozott kérdésekben a Polgári Törvénykönyvről szóló 2013. évi V. törvény, az üzleti titok védelméről szóló 2018. évi LIV. törvény és más hatályos magyar jogszabályok rendelkezéseit kell alkalmazni.

9. A jelen Megállapodás egymással mindenben megegyező 4 (négy) eredeti példányban készült, amelyből 2-2 (kettő-kettő) példányt a Felek az aláírást követően átvesznek.

A jelen együttműködési megállapodást a Szerződő Felek elolvasás és megértés után, mint akaratukkal mindenben megegyezőt jóváhagyólag írták alá.
	XXX, 2026

